“વર્ષ ૨૦૧૪ના આરંભ અને અંત વચ્ચેનો મુખ્ય તફાવત એ છે કે, લોકમનમાં અનેક કારણોસર વ્યાપેલી નિરાશામાંથી આશાનો સંચાર થયો છે. રાષ્ટ્રજીવનમાં લગભગ એક દાયકાથી નિરાશા વ્યાપેલી હતી. બંધારણીય સંસ્થાઓ પણ જાણે ખાનગી પેઢીના સકંજા હેઠળ હતી. વડાપ્રધાનનું પદ પ્રભાવહીન અને સાવ નબળું હતું. સંસદીય કાર્યવાહી પણ મોટાભાગે નિષ્પ્રાણ જોવા મળતી હતી. ભ્રષ્ટાચારની બોલબાલા અને સ્વાભિમાનનું દેવાળું, એ બે બાબતોએ જન-મનને એ હદે હતાશ કરી મૂકેલા કે, કોઈના વિચાર-વાણી કે વર્તનમાં રાષ્ટ્રપ્રેમ છલકતો જોવો તે સુખદ્‌ આશ્ચર્ય સમાન હતું, પરંતુ ૨૦૧૪ના વર્ષે ભારતના જન-ગણ-મનની નિરાશાને આશામાં ફેરવી નાખી છે. હવે મોંઘવારી નિયંત્રણમાં છે. પેટ્રોલ-ડિઝલના ભાવ ઘટી રહ્યા છે. ચીનની આડોડાઈ પર કડક વલણ અને પાકિસ્તાનને એની જ ભાષામાં જવાબ, એ ભારતની બદલાયેલી વિદેશનીતિ છે. ભારતની અખંડિતતા સામે મહાસત્તાઓ પણ મનફાવે તેમ વલણ બદલી ન શકે, તેવું વાતાવરણ સર્જાયું છે. ભારતે આશા અને ઉમંગની પાંખો લગાવીને વિકાસના આકાશમાં વિહરવાની શરૂઆત કરી છે. કંઈ કેટલાયે સકારાત્મક સંદેશાઓ સાથે વિદાય લેતું વર્ષ ૨૦૧૪ છેલ્લે છેલ્લે જમ્મુ અને કાશ્મીરની શાંતિપૂર્ણ ચૂંટણીની ભેટ પણ આપતું ગયું છે, જેણે કમસે કમ ‘કાશ્મીરથી કન્યાકુમારી સુધી ભારત એક છે’ નો સંદેશ જગતને પાઠવી જ દીધો છે. વર્ષ ૨૦૧૪ની આ સમૂળી સકારાત્મક ક્રાંતિ અને પરિવર્તનના જનનાયક ફરી પાછા એક ગુજરાતી એવા નરેન્દ્ર મોદી છે.“